**Зінаіда Міхайлаўна Тусналобава-Марчанка**

Нарадзілася 23 лістапада 1920 г. у Полацку, а яе юнацтва прайшло ў Кузбасе. Зіна працавала на шахце, была сакратаром камсамольскай ячэйкі. Калі пачалася вайна, яна добраахвотна пайшла на курсы медыцынскіх сясцёр і пасля іх заканчэння была прызначана санітарным інструктарам стралковай роты. 3 красавіка 1942 г. полк, у якім служыла З.Тусналобава, удзельнічаў у цяжкіх баях на Варонежскім фронце. За 8 месяцаў медсястра вынесла з поля бою 128 параненых байцоў і была ўзнагароджана ордэнамі Чырвонага Сцяга і Чырвонай Зоркі. У 1942 г. на перадавой яе прынялі ў Камуністычную партыю.

У лютым 1943 г. у баі за станцыю Гаршэчнае Курскай вобласці З. Тусналобава была цяжка паранена ў абедзве нагі, нягледзячы на гэта, паспрабавала дапамагчы параненаму камандзіру 7-й роты лейтэнанту Цімашэнку. Зіна дакранулася да рукі камандзіра — пульса не было, паслухала сэрца — яно не білася. Потым дзяўчына страціла прытомнасць. Пасля бою фашысты ішлі па полі і прыстрэльвалі параненых. Адзін з іх падышоў да Зіны, моцна ўдарыў ботам у жывот, яна застагнала. Фашысты білі яе, пакуль ім не здалося, што яна памерла.

Цудам маладзенькая медсястра засталася жывой, каля сутак праляжала на лютаўскім марозе. На другі дзень яе знайшлі савецкія разведчыкі і прынеслі ў палявы медсанбат. Пачалася ўпартая барацьба за жыццё Зіны Тусналобавай. Урачы рабілі ўсё магчымае, але становішча дзяўчыны заставалася вельмі цяжкім: пачалася гангрэна. Каб выратаваць яе жыццё, урачам давялося ампутаваць рукі і ногі. Доўгія месяцы правяла Зіна ў розных шпіталях. Немагчыма ўявіць, колькі цяжкіх аперацый яна перанесла, колькі болю вытрымала.

Дзяўчына знайшла ў сабе сілы жыць і змагацца з роспаччу. Яна звяртаецца да рабочых абарончага завода г. Свярдлоўска, дзе знаходзіўся шпіталь, з пісьмом, у якім заклікае іх плённа працаваць, выконваць усе нормы, тым самым дапамагаць Чырвонай Арміі змагацца з ворагам. І моладзь завода адгукнулася на яе заклік: звыш плана былі сабраны 5 танкаў, на борце кожнага было напісана: "Імя Зіны Тусналобавай!". Зіна звяртаецца да байцоў і камандзіраў, якія рыхтаваліся да штурму Полацка і іншых беларускіх гарадоў: "Салдаты! Я была вашым таварышам, ішла з вамі ў адным страі. Цяпер я не магу больш ваяваць... Мне 23 гады, 15 месяцаў ляжу прыкаваная да шпітапьнага ложка. У мяне няма ні рук, ні ног. Гэта зрабілі фашысцкія каты. Прашу вас, адпомсціце за мяне, за мой родны Полацк! За нашу змучаную зямлю, за нашу растаптаную маладосць!". Ішлі на ворага танкі, неслі смяртэльны груз самалёты, а на вежах і фюзеляжах было напісана: **"За Зіну Тусналобаву!"**. Яе імя стала легендарным і вядомым на ўсіх франтах, яе волі і мужнасці здзіўляліся. Словы "За дзяўчыну з Полацка!" сталі клятвай абаронцаў нашай Радзімы вясной 1944 г.

Пасля вайны 3іна Тусналобава-Марчанка жыла ў сваім родным горадзе, выйшла замуж, нарадзіла і выхавала дваіх дзяцей. Яна навучылася пісаць і ўсім адказвала на пісьмы, займалася вялікай грамадскай работай. Частым госцем была ў школах, на фабрыках і заводах, у студэнцкіх аўдыторыях. У сваіх выступленнях гаварыла пра неабходнасць усім народам планеты весці барацьбу за мір ва ўсім свеце, быць памяркоўнымі і міласэрнымі. У 1957 г. Зінаіда Міхайлаўна Тусналобава-Марчанка была ўдастоена звання Героя Савецкага Саюза. У 1965 г. Міжнародны камітэт Чырвонага Крыжа за самаадданасць, праяўленую на полі бою пры выратаванні параненых, узнагародзіў яе медалём Флорэнс Найцінгейл.